በሰሃላ ሰየምት ወረዳ የተከሰተው ድርቅ ዘርፈ ብዙ ችግሮችን ከማስከተሉም በላይ የመሠረተ ልማት አለመኖር የቁጥጥር ሥራውን አዳጋች አድርጎታል ተባለ፡፡
ባሕር ዳር፡ ጥቅምት 20/2012 ዓ.ም (አብመድ) ሰሃላ ሰየምት በዋግ ኽምራ ብሔረሰብ አስተዳደር ከሚገኙ ሰባት የገጠር ወረዳዎች ውስጥ አንዷ ነች፡፡ ከዝቋላ፣ ምሥራቅ በለሳ፣ በየዳ እና አበርገሌ ወረዳዎች ጋር የምትዋሰነው ሰሃላ ሰየምት በ2011/12ዓ.ም የምርት ዘመን በተከሰተው ድርቅ 13 ቀበሌዎች በከፍተኛ ደረጃ ተጎጂ ሆነውባታል፡፡ነዋሪዎቿ ከእርሻ ባሻገር ሕይወታቸው በእንስሳት እርባታ ላይ የተመሠረተ ነው፤ ነገር ግን የተከሰተው ድርቅ በነዋሪዎቿ ብቻ ሳይሆን አገሬው እንደ ብቸኛ አንጡራ ሀብት በሚያያቸው እንስሳቱ ላይ ሳይቀር አደጋ ደቅኗል፡፡ በተደጋጋሚ ጊዜ በድርቅ የምትመታው ወረዳዋ የዛሬን አያድርገውና በዚህ መልኩ ተፈጥሮ ፊቷን ስታዞርባቸው የተሻሉ አጎራባች ወረዳዎች ላይ እንስሳቶቻቸውን አሽሽተው ክፉ ቀንን ያሳልፉ ነበር፡፡ ዘንድሮ ግን ከወትሮው በተለየ መልኩ ሁሉም አጎራባች ወረዳዎቻቸው ተመሳሳይ ፈተና ገጠማቸውና ክፉ ቀን የሚያሳልፉበት አማራጭ ሁሉ አጥተዋል፡፡
ድርቁ ዘርፈ ብዙ ችግሮችን ይዞ መጥቷል ያሉት የሰሃላ ሰየምት ወረዳ ዋና አስተዳዳሪ አቶ ሚሳው ፈንታየ ናቸው፡፡ ችግሩን የከፋ ያደረገው ደግሞ አንዳንድ አካባቢዎች ላይ በመንገድ ችግር የዕርዳታ ቁሳቁስ ለተጠቃሚው ማደያ ጣቢያ ድረስ ማድረስ አለመቻሉ መሆኑ ነው፡፡ በወረዳው ውስጥ ሦስት የማደያ ጣቢያዎች መኖራቸውን የተናገሩት ዋና አስተዳዳሪው ከሁለቱ ማደያ ጣቢያዎች ድረስ ዕርዳታውን ማቅረብ ይቻላል፡፡ ‹ለለምሶ› በሚባለው ማደያ ጣቢያ ላይ ግን ተሽከርካሪ መግባት ባለመቻሉ የዕርዳታ ቁሳቁሶችን ለተጠቃሚዎቹ ማድረስ አለመቻሉንም ዋና አስተዳዳሪው አመልክተዋል፡፡
ከወረዳው ዋና ከተማ መሸሀ እስከ ለለምሶ ማደያ ጣቢያ ያለው የ86 ኪሎ ሜትር አካባቢ ጥርጊያ መንገድ በአፋጣኝ ካልተሠራ አረጋውያን፣ እናቶች እና ሕጻናት ከሦስት ቀን በላይ በእግር ተጉዘው ሌላ ማደያ ጣቢያ ላይ ዕርዳታ ሊወስዱ እንደሚገደዱ ነው የተገለጸው፡፡ ‹‹ምንም እንኳን ወረዳው ከዓመታዊ በጀቱ አንድ ሚሊዮን ብር ለመንገድ ሥራ እና ጥገና ቢበጅትም መንገዱ በወረዳው የበጀት አቅም መሠራት ስለማይችል የክልሉ መንግሥት አፋጣኝ መፍትሔ ሊያፈላልግለት ይገባል›› ብለዋል ዋና አስተዳዳሪው፡፡